Гьаб заманалда школазда цебе лъураб суал буго – камилав, лъай бугев , сундаго хадув гъурав, гьаб зах1матаб заманалда жиндирго бак1 батизабизе к1олев инсан г1езави. Бач1унеб г1елалъул х1исаб гьабуни, тохлъун буго рух1ияб рахъ , лъалеб гьеч1о умумузул биценал, абиял, гьезул к1алзул гьунаралъул бечелъи, гьелдаго цадахъ абуни мекъи ккеларо, маг1арул мац1алдецин бербалагьи заг1иплъун буго.

Авар мац1алъул ва адабияталъул дарсазда дица х1аракат бахъула т1оцебесеб иргаялда мац1алде рокьи бижизабизе, к1иабилеб иргаялда авар халкъалъул к1алзул гьунаралъул – бечелъиялъулгун лъималазул лъай – хъвай гьабизе.

Ват1аналде рокьи байбихьула гьит1иналдаса- жив гьавураб ва г1ураб г1агараб ракьалдаса. Г1агараб ракь бокьулесда лъик1го лъазе ккола, г1агараб халкъалъул биценал, абиял, гьезул гьунар – махщелалъул.

Лъималазда бич1ч1изабизе ккола щибаб биценалъул жиндирого бак1 бук1ин, гьеб бижиялъе кинаб бук1аниги г1илла бук1унеблъи.

Авар мац1алъул муг1алимзабазда т1адаб буго ц1алдохъабазда нилъер халкъалоъул рух1ияб рахъ ва рук1а- рахъиналъул биценал лъазари.

Лъималазда г1агараб росдал г1адамазул к1алзул гьунаралъулгун лъай- хъвай гьабизелъун, ниж хьвадула херал г1адамазухъе , ц1ех- рех гьабун хъвай – хъваг1аял гьарула бица – таралъул. Гьединал ц1ех- рехал гьарулаго дида бич1ч1ана, лъималазул бахъунеб бугеб гъираялъул, гьезул цо-цо жо ургъизе жидергоцин пикру х1алт1унеб бук1иналъул.

Аваразул фольклор киг1анги бечедаб буго: чан бат1ияб бугеб эбелалъ кинидахъ ах1улеб кеч1 , бак1иде рахъиналъул куч1дул , бах1арзал реццарал куч1дул , кицаби, абиял, маргьаби, бицанк1аби.

Инсанасул рух1ияб рахъ бечед гьабулеб гъансито ккола фольклор. Фольклоралъул бут1абазда х1алт1улаго лъималазулги к1алзул махщел цебе турк1ула, пагьму щулалъула, тадбир бугел лъугьуна. Фольклоралда т1ад х1алт1улаго лъималазулъ куцала лъик1ал хасиятал, гьез х1аракат бахъула ват1ан бокьулел, умумузул г1адатал ц1унулел, аби бугеллъун рахъине. Г1урус т1ахьаздаго г1адин авар адабияталъул т1ахьаздаги буго «Халкъияб к1алзул гьунар» абураб раздел.

Кинаб гъираялда лъималаз ц1алулел «Ганч1ил вас» , «Кьурулъ хут1арав Г1али» , «Хучбар», «Муг1рузул Г1али» ва цогидалги к1алзул гьунаразул къисаби. Гьел ц1алулаго лъималазда лъик1го лъала маг1арул халкъалъул къуркьи гьеч1еб кьварараб г1амал- хасияталъул , цере рук1арал г1адатал ва рук1а- рахъиналъул х1акъалъулъъ

Бищунго к1вар кьезе кколеб буго ц1ех- рехалъул х1алт1и . Дица лъималазда т1ад къала ц1ех- рехалъулаб х1алт1и гьабун рефератал хъвазе. Лъимал дарсида рицине риччала жидецаго ц1ехарал цересел куч1дул, бицанк1аби , биценал, кицаби.

Х1аракат бахъула лъималазулги к1алзул гьунар бечед гьабизе.

Дарсида риччала куч1дул ургъизе, сундулниги х1акъалъулъ хъвазе. Лъималаз гьединал х1алт1аби гъираялда т1урала. Авар адабияталъул дарсида ва класстун къват1иб гьабулеб х1алт1иялда школалда рихьизарула росдал г1адатазда рухьарал церерахъинал ва лъималазда лъалел цо-цо фольклоралъул темабазда т1асан инсценировкаби . Масала : «Муг1рузул Г1али» , «Кьурулъ хут1арав Г1али», «Ганч1ил вас». Гьединал х1алт1аби бищунго гъираялда т1орит1ула лъималаз.

Дида ккола, дарсида гьединал х1алт1аби гьаруни, дарсил х1асил лъик1 унин, лъималазул авар мац1алъул дарсиде х1адурлъизе гъира ц1ик1к1унин ва мац1алде рокьи кутаклъулин, щай гурелъул халкъалъул рух1ияб рахъ лъималазда лъик1 бич1ч1улулъул, гьезул г1агараб ракьалде бербалагьи хисулелъул.

Лъималазул рек1елъ гьит1инабго бук1аниги бицараб – тараб коченч1ого хут1и, гьез ц1ех –рехалъулаб «исследовательская» , лъараб жоялъул х1исаб гьаби – гьеб буго муг1алимасул аслияб масъала.

Гьабсаг1аталда цого-цо авар мац1алъул ва адабияталъул муг1алимасда бараб буго лъималазулъ мац1алде рокьи бижизаби, цогидазул рахъалъ кумек щолеб гьеч1ониги гьес х1аракат бахъизе ккела, нилъерго халкъалъул, рук1а- рахъиналъул, г1адатазул, хьвада ч1вадиялъулгун лъималазул лъай- хъвай гьабизе.

Г1агараб халкъалъул фольклор лъазаби дица рик1к1уна бищунго к1вар бугезул цояблъун.

**ДОКЛАД:**

***«Использование фольклора на уроках аварского языка и литературы и во внеурочное время.»***

Авар мац1алъул муг1алим:

Исрапилова ЗаграбикаР